CELEX: 32020R0972
Language: el
Date: 2020-07-02 00:00:00
Title: Κανονισμός (ΕΕ) 2020/972 της Επιτροπής της 2ας Ιουλίου 2020 για την τροποποίηση του κανονισμού (ΕΕ) αριθ. 1407/2013 όσον αφορά την παράταση ισχύος του και για την τροποποίηση του κανονισμού (ΕΕ) αριθ. 651/2014 όσον αφορά την παράταση ισχύος του και συναφείς προσαρμογές (Κείμενο που παρουσιάζει ενδιαφέρον για τον ΕΟΧ)

7.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 215/3
               
            
         ΚΑΝΟΝΙΣΜΟΣ (ΕΕ) 2020/972 ΤΗΣ ΕΠΙΤΡΟΠΗΣ
         της 2ας Ιουλίου 2020
         για την τροποποίηση του κανονισμού (ΕΕ) αριθ. 1407/2013 όσον αφορά την παράταση ισχύος του και για την τροποποίηση του κανονισμού (ΕΕ) αριθ. 651/2014 όσον αφορά την παράταση ισχύος του και συναφείς προσαρμογές
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 4,
         Έχοντας υπόψη τον κανονισμό (ΕΕ) 2015/1588 του Συμβουλίου, της 13ης Ιουλίου 2015, για την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης σε ορισμένες κατηγορίες οριζόντιων κρατικών ενισχύσεων (1), και ιδίως το άρθρο 1 παράγραφος 1 στοιχεία α) και β) και το άρθρο 2,
         Κατόπιν διαβούλευσης με τη συμβουλευτική επιτροπή για τις κρατικές ενισχύσεις,
         Εκτιμώντας τα ακόλουθα:
         
                     (1)
                  
                  
                     Ορισμένοι από τους κανόνες για τις κρατικές ενισχύσεις που εγκρίθηκαν στο πλαίσιο της πρωτοβουλίας του 2012 για τον εκσυγχρονισμό των κρατικών ενισχύσεων πρόκειται να λήξουν στο τέλος του 2020. Ειδικότερα, ο κανονισμός (ΕΕ) αριθ. 1407/2013 (2) και ο κανονισμός (ΕΕ) αριθ. 651/2014 (3) της Επιτροπής θα λήξουν στις 31 Δεκεμβρίου 2020.
                  
               
                     (2)
                  
                  
                     Για να εξασφαλιστεί η προβλεψιμότητα και η ασφάλεια δικαίου, και ενώ παράλληλα προετοιμάζεται τυχόν μελλοντική επικαιροποίηση των κανόνων για τις κρατικές ενισχύσεις που εγκρίθηκαν στο πλαίσιο της πρωτοβουλίας για τον εκσυγχρονισμό των κρατικών ενισχύσεων, η Επιτροπή θα πρέπει να αναλάβει δράση σε δύο φάσεις.
                  
               
                     (3)
                  
                  
                     Πρώτον, η Επιτροπή θα πρέπει να παρατείνει την περίοδο εφαρμογής των κανόνων για τις κρατικές ενισχύσεις, οι οποίοι διαφορετικά θα λήξουν στο τέλος του 2020. Δεύτερον, σύμφωνα με τις κατευθυντήριες γραμμές της Επιτροπής για τη βελτίωση της νομοθεσίας (4), η Επιτροπή θα πρέπει να αξιολογήσει τους εν λόγω κανόνες σε συνδυασμό με τους άλλους κανόνες για τις κρατικές ενισχύσεις, οι οποίοι εγκρίθηκαν στο πλαίσιο της πρωτοβουλίας για τον εκσυγχρονισμό των κρατικών ενισχύσεων. Η Επιτροπή δρομολόγησε την αξιολόγηση των εν λόγω κανόνων στις 7 Ιανουαρίου 2019 υπό μορφή «ελέγχου καταλληλότητας». Στο πλαίσιο της Ευρωπαϊκής Πράσινης Συμφωνίας (5) και του ψηφιακού θεματολογίου για την Ευρώπη, η Επιτροπή έχει ήδη ανακοινώσει την πρόθεσή της να αναθεωρήσει μια σειρά κατευθυντήριων γραμμών έως το τέλος του 2021. Σε αυτή τη βάση, η Επιτροπή θα αποφασίσει εάν θα παρατείνει περαιτέρω ή θα επικαιροποιήσει τους κανόνες.
                  
               
                     (4)
                  
                  
                     Λαμβανομένου υπόψη του ευρέος πεδίου του ελέγχου καταλληλότητας και του γεγονότος ότι τα αποτελέσματα των αξιολογήσεων δεν θα είναι διαθέσιμα πριν από τα τέλη του 2020, δεν μπορεί να ληφθεί εγκαίρως απόφαση πολιτικής σχετικά με τον σχεδιασμό των κανόνων για τις κρατικές ενισχύσεις μετά το 2020, ώστε να εξασφαλιστεί η ασφάλεια δικαίου και η σταθερότητα για τα ενδιαφερόμενα μέρη όσον αφορά τους εφαρμοστέους κανόνες μετά το 2020. Ως εκ τούτου, η παράταση είναι αναγκαία προκειμένου να καταστεί δυνατή η ορθή αξιολόγηση των κανόνων για τις κρατικές ενισχύσεις και να διασφαλιστεί η προβλεψιμότητα και η σταθερότητά τους για τα κράτη μέλη.
                  
               
                     (5)
                  
                  
                     Συνεπώς, η περίοδος εφαρμογής των κανονισμών (ΕΕ) αριθ. 1407/2013 και (ΕΕ) αριθ. 651/2014 θα πρέπει να παραταθεί κατά τρία έτη, έως τις 31 Δεκεμβρίου 2023.
                  
               
                     (6)
                  
                  
                     Οι κανονισμοί (ΕΕ) αριθ. 1407/2013 και (ΕΕ) αριθ. 651/2014 θα πρέπει επομένως να τροποποιηθούν αναλόγως.
                  
               
                     (7)
                  
                  
                     Συνεπεία της παράτασης της περιόδου εφαρμογής του κανονισμού (ΕΕ) αριθ. 651/2014 της Επιτροπής, ορισμένα κράτη μέλη ενδέχεται να επιθυμούν να παρατείνουν την ισχύ μέτρων ενίσχυσης που τυγχάνουν απαλλαγής δυνάμει αυτού και για τα οποία έχουν παρασχεθεί συνοπτικές πληροφορίες σύμφωνα με το άρθρο 11 στοιχείο α) του εν λόγω κανονισμού. Για λόγους διαφάνειας, τα κράτη θα πρέπει να κοινοποιούν στην Επιτροπή τις επικαιροποιημένες συνοπτικές πληροφορίες σχετικά με την παράταση των εν λόγω μέτρων.
                  
               
                     (8)
                  
                  
                     Καθεστώτα που θεσπίζονται βάσει των τμημάτων 1 (εξαιρουμένου του άρθρου 15), 2, 3, 4, 7 (εξαιρουμένου του άρθρου 44) και 10 του κεφαλαίου III του κανονισμού (ΕΕ) αριθ. 651/2014, με μέσο ετήσιο προϋπολογισμό κρατικών ενισχύσεων άνω των 150 εκατ. ευρώ, τα οποία έχουν απαλλαγεί για περισσότερο από έξι μήνες με απόφαση της Επιτροπής και τα οποία το οικείο κράτος μέλος επιθυμεί να παρατείνει πέραν της 31ης Δεκεμβρίου 2020, θα πρέπει να εξακολουθήσουν να απαλλάσσονται έως τις 31 Δεκεμβρίου 2023, υπό την προϋπόθεση ότι τα κράτη μέλη έχουν παράσχει στην Επιτροπή επικαιροποιημένες συνοπτικές πληροφορίες και έχουν υποβάλει τελική έκθεση αξιολόγησης σύμφωνα με το εγκεκριμένο από την Επιτροπή σχέδιο αξιολόγησης.
                  
               
                     (9)
                  
                  
                     Λαμβανομένων υπόψη των οικονομικών και χρηματοπιστωτικών συνεπειών που έχει η έξαρση της νόσου COVID-19 για τις επιχειρήσεις, και προκειμένου να εξασφαλιστεί η συνοχή με τα γενικά μέτρα πολιτικής που εγκρίθηκαν από την Επιτροπή, ιδίως κατά την περίοδο 2020-2021, ο κανονισμός (ΕΕ) αριθ. 651/2014 θα πρέπει να τροποποιηθεί αναλόγως. Ειδικότερα, οι επιχειρήσεις που κατέστησαν προβληματικές εξαιτίας της έξαρσης της νόσου COVID-19 θα πρέπει να παραμείνουν επιλέξιμες βάσει του κανονισμού (ΕΕ) αριθ. 651/2014 για περιορισμένο χρονικό διάστημα. Ομοίως, οι επιχειρήσεις που αναγκάζονται να προβαίνουν σε προσωρινές ή μόνιμες απολύσεις προσωπικού λόγω της έξαρσης της νόσου COVID-19, δεν θα πρέπει να θεωρείται ότι παραβιάζουν δεσμεύσεις μετεγκατάστασης που έχουν αναληφθεί πριν από τις 31 Δεκεμβρίου 2019 κατά τον χρόνο χορήγησης περιφερειακής ενίσχυσης. Οι εν λόγω έκτακτες διατάξεις θα πρέπει να εφαρμόζονται για περιορισμένο διάστημα, από την 1η Ιανουαρίου 2020 έως τις 30 Ιουνίου 2021.
                  
               
                     (10)
                  
                  
                     Οι κανονισμοί (ΕΕ) αριθ. 1407/2013 και (ΕΕ) αριθ. 651/2014 θα πρέπει επομένως να τροποποιηθούν αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 8 του κανονισμού (ΕΕ) αριθ. 1407/2013, το δεύτερο εδάφιο αντικαθίσταται από το ακόλουθο κείμενο:
            
               «Εφαρμόζεται έως την 31η Δεκεμβρίου 2023.»
            
         
         
            Άρθρο 2
            Ο κανονισμός (ΕΕ) αριθ. 651/2014 τροποποιείται ως εξής:
            
                        1)
                     
                     
                        το άρθρο 1 τροποποιείται ως εξής:
                        
                                    1)
                                 
                                 
                                    στην παράγραφο 2 το στοιχείο α) αντικαθίσταται από το ακόλουθο κείμενο:
                                    
                                                «α)
                                             
                                             
                                                στα καθεστώτα που εμπίπτουν στα τμήματα 1 (εξαιρουμένου του άρθρου 15), 2, 3, 4, 7 (εξαιρουμένου του άρθρου 44) και 10 του κεφαλαίου ΙΙΙ του παρόντος κανονισμού, εάν ο μέσος ετήσιος προϋπολογισμός κρατικών ενισχύσεων υπερβαίνει τα 150 εκατ. ευρώ, μετά την παρέλευση εξαμήνου από την έναρξη ισχύος τους. Η Επιτροπή μπορεί να αποφασίσει ότι ο παρών κανονισμός εξακολουθεί να εφαρμόζεται για μεγαλύτερο χρονικό διάστημα σε οποιοδήποτε από τα εν λόγω καθεστώτα ενισχύσεων, αφού εξετάσει το σχετικό σχέδιο αξιολόγησης, το οποίο κοινοποιείται από το κράτος μέλος στην Επιτροπή, εντός 20 εργάσιμων ημερών από την έναρξη ισχύος του καθεστώτος. Εάν η Επιτροπή έχει ήδη παρατείνει την εφαρμογή του παρόντος κανονισμού πέραν του αρχικού εξαμήνου ως προς τα καθεστώτα αυτά, τα κράτη μέλη μπορούν να αποφασίσουν να παρατείνουν τα εν λόγω καθεστώτα έως τη λήξη της περιόδου εφαρμογής του παρόντος κανονισμού, υπό την προϋπόθεση ότι το οικείο κράτος μέλος έχει υποβάλει έκθεση αξιολόγησης σύμφωνα με το εγκεκριμένο από την Επιτροπή σχέδιο αξιολόγησης. Ωστόσο, οι περιφερειακές ενισχύσεις που χορηγούνται βάσει του παρόντος κανονισμού μπορούν κατά παρέκκλιση να παρατείνονται έως τη λήξη της περιόδου ισχύος των συναφών χαρτών περιφερειακών ενισχύσεων·»·
                                             
                                          
                              
                                    2)
                                 
                                 
                                    στην παράγραφο 4, το στοιχείο γ) αντικαθίσταται από το ακόλουθο κείμενο:
                                    
                                                «γ)
                                             
                                             
                                                στις ενισχύσεις για προβληματικές επιχειρήσεις, με εξαίρεση τα καθεστώτα ενισχύσεων για την επανόρθωση ζημιών που προκαλούνται από ορισμένες θεομηνίες, τα καθεστώτα ενισχύσεων εκκίνησης και τα καθεστώτα περιφερειακών ενισχύσεων λειτουργίας, υπό την προϋπόθεση ότι τα εν λόγω καθεστώτα δεν επιφυλάσσουν ευνοϊκότερη μεταχείριση στις προβληματικές επιχειρήσεις απ’ ό,τι σε άλλες επιχειρήσεις. Ωστόσο, ο παρών κανονισμός εφαρμόζεται κατά παρέκκλιση σε επιχειρήσεις που δεν ήταν προβληματικές την 31η Δεκεμβρίου 2019, αλλά κατέστησαν προβληματικές κατά την περίοδο από 1ης Ιανουαρίου 2020 έως 30 Ιουνίου 2021.»·
                                             
                                          
                              
                  
                        2)
                     
                     
                        στο άρθρο 2, το σημείο 27 αντικαθίσταται από το ακόλουθο κείμενο:
                        
                                    «27)
                                 
                                 
                                    “ενισχυόμενες περιοχές”: οι περιοχές που προσδιορίζονται σε εγκεκριμένο χάρτη περιφερειακών ενισχύσεων που έχει εγκριθεί κατ’ εφαρμογή του άρθρου 107 παράγραφος 3 στοιχεία α) και γ) της Συνθήκης για την περίοδο από 1ης Ιουλίου 2014 έως την 31η Δεκεμβρίου 2021 όσον αφορά τις περιφερειακές ενισχύσεις που χορηγούνται έως την 31η Δεκεμβρίου 2021, και οι περιοχές που προσδιορίζονται σε εγκεκριμένο χάρτη περιφερειακών ενισχύσεων που έχει εγκριθεί κατ’ εφαρμογή του άρθρου 107 παράγραφος 3 στοιχεία α) και γ) της Συνθήκης για την περίοδο από 1ης Ιανουαρίου 2022 έως την 31η Δεκεμβρίου 2027 όσον αφορά τις περιφερειακές ενισχύσεις που χορηγούνται μετά τις 31 Δεκεμβρίου 2021·»·
                                 
                              
                  
                        3)
                     
                     
                        το άρθρο 11 αντικαθίσταται από το ακόλουθο κείμενο:
                        
                           «Άρθρο 11
                           Υποβολή εκθέσεων
                           
                              1.   Τα κράτη μέλη ή, εναλλακτικά, στην περίπτωση ενισχύσεων που χορηγούνται για έργα ευρωπαϊκής εδαφικής συνεργασίας, το κράτος μέλος στο οποίο έχει την έδρα της η διαχειριστική αρχή του άρθρου 21 του κανονισμού (ΕΕ) αριθ. 1299/2013, διαβιβάζουν στην Επιτροπή:
                              
                                          α)
                                       
                                       
                                          μέσω του ηλεκτρονικού συστήματος κοινοποίησης της Επιτροπής, τις συνοπτικές πληροφορίες για κάθε μέτρο ενίσχυσης που τυγχάνει απαλλαγής δυνάμει του παρόντος κανονισμού, με τον τυποποιημένο μορφότυπο που ορίζεται στο παράρτημα II, καθώς και σύνδεσμο που παρέχει πρόσβαση στο πλήρες κείμενο του μέτρου ενίσχυσης, συμπεριλαμβανομένων των τροποποιήσεών του, εντός 20 εργάσιμων ημερών από την έναρξη ισχύος του μέτρου·
                                       
                                    
                                          β)
                                       
                                       
                                          ετήσια έκθεση, σύμφωνα με τον κανονισμό (ΕΚ) αριθ. 794/2004 της Επιτροπής (*1), σε ηλεκτρονική μορφή, σχετικά με την εφαρμογή του παρόντος κανονισμού, η οποία περιέχει τις πληροφορίες που καθορίζονται στον κανονισμό (ΕΚ) αριθ. 794/2004, για κάθε πλήρες έτος ή κάθε τμήμα έτους κατά το οποίο εφαρμόζεται ο παρών κανονισμός.
                                       
                                    
                           
                              2.   Εάν, συνεπεία της παράτασης της περιόδου εφαρμογής του παρόντος κανονισμού έως την 31η Δεκεμβρίου 2023 με τον κανονισμό (ΕΕ) 2020/972 (*2) της Επιτροπής, ένα κράτος μέλος προτίθεται να παρατείνει μέτρα για τα οποία έχουν υποβληθεί στην Επιτροπή συνοπτικές πληροφορίες σύμφωνα με την παράγραφο 1 του παρόντος άρθρου, το εν λόγω κράτος μέλος επικαιροποιεί τις συνοπτικές πληροφορίες ως προς την παράταση των συγκεκριμένων μέτρων και κοινοποιεί την επικαιροποίηση στην Επιτροπή εντός 20 εργάσιμων ημερών από την έναρξη ισχύος της πράξης με την οποία το κράτος μέλος παρατείνει το οικείο μέτρο.
                           
                        
                        
                           (*1)  Κανονισμός (ΕΚ) αριθ. 794/2004 της Επιτροπής, της 21ης Απριλίου 2004, σχετικά με την εφαρμογή του κανονισμού (ΕΕ) 2015/1589 του Συμβουλίου περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ L 140 της 30.4.2004, σ. 1)."
                        
                        
                           (*2)  Κανονισμός (ΕΕ) 2020/972 της Επιτροπής, της 2ας Ιουλίου 2020, για την τροποποίηση του κανονισμού (ΕΕ) αριθ. 1407/2013 όσον αφορά την παράταση ισχύος του και για την τροποποίηση του κανονισμού (ΕΕ) αριθ. 651/2014 όσον αφορά την παράταση ισχύος του και συναφείς προσαρμογές (ΕΕ L 215 της 7.7.2020, σ. 3)..»·"
                        
                     
                  
                        4)
                     
                     
                        στο άρθρο 14 παράγραφος 16, προστίθεται η ακόλουθη περίοδος:
                        «Όσον αφορά τις δεσμεύσεις που αναλήφθηκαν πριν από τις 31 Δεκεμβρίου 2019, τυχόν απώλεια θέσεων εργασίας, στην ίδια ή παρεμφερή δραστηριότητα σε μία από τις αρχικές εγκαταστάσεις του δικαιούχου στον ΕΟΧ, η οποία επισυμβαίνει μεταξύ 1ης Ιανουαρίου 2020 και 30ής Ιουνίου 2021, δεν θεωρείται μεταφορά κατά την έννοια του άρθρου 2 σημείο 61α του παρόντος κανονισμού.»
                     
                  
                        5)
                     
                     
                        στο άρθρο 59, το δεύτερο εδάφιο αντικαθίσταται από το ακόλουθο κείμενο:
                        «Εφαρμόζεται έως τις 31 Δεκεμβρίου 2023.»
                     
                  
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη.
            Βρυξέλλες, 2 Ιουλίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 248 της 24.9.2015, σ. 1.
         
            (2)  Κανονισμός (ΕΕ) αριθ. 1407/2013 της Επιτροπής, της 18ης Δεκεμβρίου 2013, σχετικά με την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στις ενισχύσεις ήσσονος σημασίας (ΕΕ L 352 της 24.12.2013, σ. 1).
         
            (3)  Κανονισμός (ΕΕ) αριθ. 651/2014 της Επιτροπής, της 17ης Ιουνίου 2014, για την κήρυξη ορισμένων κατηγοριών ενισχύσεων ως συμβατών με την εσωτερική αγορά κατ’ εφαρμογή των άρθρων 107 και 108 της Συνθήκης (ΕΕ L 187 της 26.6.2014, σ. 1).
         
            (4)  Έγγραφο εργασίας των υπηρεσιών της Επιτροπής με τίτλο «Better Regulation Guidelines» (κατευθυντήριες γραμμές για τη βελτίωση της νομοθεσίας) της 7ης Ιουλίου 2017, SWD(2017) 350.
         
            (5)  Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών – Η Ευρωπαϊκή Πράσινη Συμφωνία [COM(2019) 640 final].